আইসিডিএস স্কুলে অ্যাসবেস্টস ভেঙে আহত একাধিক শিশু

বাসন্তী: বাসন্তী (Basanti) ভরতগড় গ্রাম পঞ্চায়েতের চার নম্বর গোড়ানবসে এলাকার এক আইসিডিএস স্কুলে (ICDS School) অ্যাসবেস্টর ভেঙে আহত হল বেশ কিছু শিশু। খবর পেয়ে তড়িঘড়ি স্থানীয় মানুষজন ছুটে যান। সেখান থেকে শিশুদের উদ্ধার করে চিকিৎসার জন্য নিয়ে যাওয়া হয় স্থানীয় স্বাস্থ্য কেন্দ্রে। এই ঘটনাকে কেন্দ্র করে এলাকায় চাঞ্চল্য ছড়িয়েছে। অভিযোগ উঠেছে, বারংবার জানানো সত্ত্বেও প্রশাসনের পক্ষ থেকে এই স্কুলের ঘর মেরামত করে দেওয়া হয়নি, তার ফলেই এই ঘটনা। জানা গিয়েছে, প্রাথমিক চিকিৎসার পর ওই শিশুদের ছেড়ে দেওয়া হয়।

আরও পড়ুন: হাইকোর্টের নির্দেশে ভাঙা হচ্ছে বহুতল, নেপথ্যে ‘তোলাবাজ’ কাউন্সিলর!

অ্যাসবেস্টস ভেঙে পড়ায় স্কুলের রাঁধুনি হাতে চোট পেয়েছেন। এক শিশুর অভিভাবক জানালেন, গ্রামের মানুষরাই চাঁদা তুলে রান্নার হাঁড়ি-কড়াইয়ের ব্যবস্থা করেছেন, কিন্তু রান্নার মান ভালো নয় , স্কুলের অবস্থাও ভালো নয়। রান্না এবং পড়াশোনা একই জায়গায় হয়। এদিন অ্যাসবেস্টস ভেঙে পড়ে চাপা পড়ে দুটি শিশু। সেই সঙ্গে চাপা পড়ে রান্নার জিনিসও। শিশুদের স্থানীয়রাই বের করেন। লক্ষণীয় বিষয়, স্কুলের ভিতরটাকে গুদাম হিসেবে ব্যবহার করা হচ্ছে, সেখানেই মজুত থাকে চাল, আনাজ। শিশুদের পড়াশোনা চলে উঠোনে। এদিনের ঘটনায় কোনও শিশু গুরুতর জখম হয়নি তা শুধুই ভাগ্যক্রমে।